
Pennod 1 – Cyflwyniad

1.1 Nod a rhesymwaith y prosiect

Nod y prosiect ymchwil yw datblygu ac ehangu ar wybodaeth bersonol a phroffesiynol ynglŷn â strategaethau dysgu yn yr awyr agored ac i ystyried pa effaith ceir hyn ar les disgyblion yn y Cyfnod Sylfaen. Yn ogystal â hyn, bwriedir datblygu dealltwriaeth a gwybodaeth addysgeg o ba feysydd dysgu a ddefnyddir i hyrwyddo a sicrhau datblygiad lles disgyblion, a hefyd pa feysydd sydd yn cyfoethogi ymrwymiad, cymhelliant a diddordeb y disgyblion. Bwriedir ystyried hyn yng nghyd-destun addysgu a dysgu yn yr awyr agored.  

Penderfynwyd archwilio’r maes hwn oherwydd y galw uchel am unigolion iach, hyderus yn y Cwricwlwm Newydd i Gymru ag argymhellir gan Donaldson (2015).  Yn ychwanegol at hyn, gwelir cynnydd yn nifer y dysgwyr sy’n dioddef o broblemau afiechyd meddwl dros y blynyddoedd diwethaf (Mental Health Foundation, 2019;  Comisiynydd Plant Cymru, 2019). Ceir manteision cryf oddi wrth ddysgu yn yr awyr agored a defnyddio strategaethau amrywiol tu allan i’r ystafell dosbarth er mwyn hybu ymrwymiad a chyfranogiad disgyblion. Cefnoga Andrews (dyddiad anhysbys) gan nodi wrth ddysgu yn yr awyr agored mae disgyblion yn meithrin hyder, cyfrannu’n well ac yn datblygu ymdeimlad o les. Yn debyg i hyn, nodir bod dysgu yn yr awyr agored yn cael effeithiau cadarnhaol hirdymor ar iechyd a lles disgyblion yn ogystal â’u haddysg a’u datblygiad (Adran Addysg a Sgiliau, 2014). Wrth ymchwilio, gobeithir gwella arfer proffesiynol addysgu yn y dosbarth wrth ddefnyddio’r elfen hwn, gan feithrin syniadaeth newydd o wahanol strategaethau addysgu yn yr awyr agored.
1.2 Cefndir yr astudiaeth
Ystyriwyd pwysigrwydd dysgu yn yr awyr agored yn rhan annatod o addysgu yn y Cyfnod Sylfaen (APADGOS, 2008).  Dywedir bod dysgu yn yr awyr agored yn dylanwadu’n gadarnhaol ar les y plentyn (Adran Addysg a Sgiliau, 2014) a chefnoga Estyn (2011) gan nodir bod defnydd o’r awyr agored yn gwella lles disgyblion ac yn sicrhau datblygiad personol a chymdeithasol cadarnhaol. Gwelwyd nifer o ddiffiniadau gwahanol o ddysgu yn yr awyr agored gyda rhai yn cyfeirio at ddysgu yn yr awyr agored fel defnyddio’r ardal allanol ar dir yr ysgol (Brown, 2010) ac eraill yn cyfeirio at ddysgu yn yr awyr agored fel dysgu ym myd natur yn unig (Outdoor Education Wales, 2019; Maynard a Walters, 2007).  Nodwyd nifer o fanteision wrth addysgu a dysgu yn yr awyr agored, yn cynnwys gwella cymhelliant y dysgwyr tuag at ddysgu (Brown, 2010), gwella sgiliau corfforol y dysgwyr (Cleave & Brown, 1991), ac yn arbennig effaith gadarnhaol ar les y plentyn (Maller et al, 2005). Dros y blynyddoedd diwethaf awgrymwyd bod dysgu yn yr awyr agored wedi dylanwadu ar les y plentyn (Estyn, 2011, Countryside Recreation Network, 2010). Fodd bynnag, er y manteision, nodwyd hefyd bod heriau wrth addysgu a dysgu yn yr awyr agored, megis asesiadau risg (Cyfoeth Naturiol Cymru, 2015) a gwybodaeth a dealltwriaeth athrawon (English Outdoor Council, dyddiad anhysbys) a chyllid ariannol (Waite, 2009). Wedi dweud hynny, yn sgil y Ddeddf Llesiant ar gyfer Cenedlaethau’r Dyfodol (Llywodraeth Cymru, 2015) ac Adolygiad ar y Cwricwlwm a threfniadaeth Asesu'r Cwricwlwm presennol yng Nghymru (Donaldson, 2015) rhagwelir y bydd mwy o bwyslais yn cael ei roi ar hyrwyddo lles y dysgwyr wrth addysgu a dysgu yn y dyfodol. Prif ffocws  y Cwricwlwm Newydd i Gymru yw hyrwyddo’r pedwar diben, yn cynnwys dysgwyr iach a hyderus ac un o’r chwe maes dysgu a phrofiad yw Iechyd a Lles (Llywodraeth Cymru, 2018).
1.3  Damcaniaeth
Wrth ddysgu yn yr awyr agored, credir y bydd lles, ymrwymiad a chymhelliant  disgyblion yn elwa llawer wrth iddynt dderbyn cyfleoedd amrywiol i weithio a dysgu mewn amgylchedd dysgu gwahanol. Cyn cychwyn ar yr ymchwil, y farn gychwynnol yw nad yw dysgu yn yr awyr agored yn cael ei ystyried fel elfen hanfodol o’r cwricwlwm. Y rheswm dros hyn oedd o ganlyniad i brofiadau addysgu proffesiynol, ni welwyd athrawon yn gwneud defnydd priodol o’r awyr agored yn eu gwersi. Wrth arsylwi dros y cyfnodau hyn, ni theimlwyd bod yr awyr agored yn cael ei ddefnyddio fel rhan o’r addysgu, ond hytrach fel adnodd ychwanegol at yr addysgu. Gobeithir canfod wrth gynnal yr ymchwil os yw’r ddamcaniaeth yn gywir.    
1.4 Crynodeb o’r dulliau ymchwil                                                                    
Yn y prosiect ymchwil hwn, bwriedir defnyddio dulliau ymchwil amrywiol er mwyn casglu gwybodaeth eang am y maes dan sylw, yn cynnwys arsylwadau a chyfweliadau. Defnyddir y dulliau hyn  er mwyn cofnodi patrymau disgyblion ynglŷn â pha ddarpariaethau oedd y mwyaf poblogaidd pan oedd gan y disgyblion y cyfle i weithio tu allan ac arsylwi'r newidiadau yn ymrwymiad, cymhelliant a lles gan y disgyblion wrth weithio tu allan a thu mewn i’r ystafell dosbarth.  Cynhelir hefyd adolygiad llenyddiaeth yn dadansoddi’n feirniadol yr hyn a ddywedir am fanteision dysgu yn yr awyr agored ar les a chyflawniad y dysgwyr.






































Pennod 2: Adolygiad Llenyddiaeth
  
Bwriedir yn y bennod hon adolygu’r llenyddiaeth sydd yn dadansoddi dysgu yn yr awyr agored yng nghwricwlwm presennol ysgolion cynradd yng Nghymru a’r effeithiau a cheir ar ymrwymiad, lles, hyder ac ar ddatblygiad personol a chymdeithasol disgyblion. Trafodir bod dysgu yn yr awyr agored yn datblygu ymdeimlad o les ac yn meithrin agweddau cadarnhaol at ddysgu gan y disgyblion er mwyn darparu profiadau dysgu cyfoethog.

2.1 Beth yw dysgu yn yr awyr agored? 

Disgrifir dysgu yn yr awyr agored fel term sydd yn cysylltu â darganfyddiadau, arbrofion, dysgu am a chysylltu gyda’r byd naturiol ac yn ennill diddordeb mewn gweithgareddau antur a chwaraeon (Institute for Outdoor Learning, 2018). Yn debyg i hyn, nodir bod dysgu yn yr awyr agored yn cyfeirio at ddysgu ‘in, for and about’ (Donaldson a Donaldson, 2013) sydd yn awgrymu bod angen ystyried y tri pheth yma er mwyn gweithredu a chynllunio ar gyfer awyr agored yn iawn, nid dim ond addysgu pwnc yn yr awyr agored yw’r athroniaeth gywir. I’r gwrthwyneb diffinnir dysgu yn yr awyr agored fel dysgu sydd wedi ei threfnu yn amgylchedd yr awyr agored gan Ardroy (2019). Awgrymir hyn bod mynd a’r gweithgaredd tu allan yn golygu dysgu yn yr awyr agored. Serch hynny, nodir bod ymweliadau addysgol yn elfen o ddysgu yn yr awyr agored (UK School Trips, 2018) gan eu bod yn darparu profiadau i’r disgyblion feithrin sgiliau newydd, datrys problemau, gweithio fel tîm yn ogystal ag ennill hunan-barch a hyder y disgyblion.


2.2 - Dysgu yn yr awyr agored yn y Cwricwlwm

Nodwyd pwysigrwydd o ddefnyddio’r amgylchedd awyr agored er mwyn ysgogi profiadau dysgu disgyblion yn Fframwaith y Cyfnod Sylfaen (APADGOS, 2015) er mwyn i ddisgyblion brofi’r amgylchedd naturiol i gyfoethogi eu dysgu. Sonia’r Fframwaith ym mhob maes dysgu am y cyfleoedd i ddefnyddio’r awyr agored mewn gweithgareddau dysgu a phwysleisir y dylai hyn fod yn rhan hanfodol i’r awyr agored yn y Cyfnod Sylfaen. Mae gweithio a dysgu yn yr awyr agored yn annog plant i ddysgu trwy brofiadau a datrys problemau gan eu bod yn rhyngweithio gyda’r amgylched naturiol (Rees a Merriman, 2010). Cytuna Estyn (2010) gan nodi bod annog plant i ddatrys problemau yn yr awyr agored  yn hanfodol i lwyddiant dasg. Amlygir hyn bod llawer o gyfleoedd i ddisgyblion y Cyfnod Sylfaen ymgymryd mewn gweithgareddau yn yr awyr agored er mwyn gwella eu medrau megis datrys problemau. Yn ychwanegol at hyn, nodir y dylai amgylchedd y Cyfnod Sylfaen defnyddio’r awyr agored fel adnodd ar gyfer dysgu plant sydd yn “hwyliog, cyffrous, ysgogol a diogel” (Andrews, dyddiad anhysbys t. 2) er mwyn darparu’r disgyblion gyda’r cyfleoedd dysgu mwyaf cyfoethog. Er y cyfleoedd i ddysgu yn yr awyr agored yn y Cyfnod Sylfaen, gwelwyd y cyfyngiadau parthed dysgu yn yr awyr agored yng Nghyfnod Allweddol 2. Nodwyd bod gormod o bwyslais ar asesiadau a chynnwys cwricwlaidd yng Nghyfnod Allweddol 2, a theimlwyd bod hyn yn medru cael effaith anfanteisiol ar athroniaeth y Cyfnod Sylfaen (Davies a Hamilton, 2016).


2.3 - Manteision Dysgu yn yr Awyr Agored

Ceir nifer o fanteision wrth addysgu disgyblion yn yr awyr agored. Nodir bod yr awyr agored yn hyrwyddo datblygiad gwybyddol, emosiynol a chorfforol disgyblion (Harding, 2005 fel nodwyd yn Waite, 2011, t. 23). Yn debyg i hyn, cytuna Wellhousen (2002) bod dysgu yn yr awyr agored yn datblygu sgiliau gwybyddol disgyblion gan fod yr awyr agored yn darparu cyfleoedd i ddisgyblion datrys problemau gan ddefnyddio eu synhwyrau. Cefnoga hyn ymchwil gan Atkins (2018) gan nodir bod dysgu tu allan yn annog disgyblion i archwilio eu chwilfrydedd naturiol trwy ddefnyddio’r amgylchedd naturiol i ddatrys problemau. Awgrymir bod yr amgylchedd tu allan yn hyrwyddo sgiliau datrys problemau disgyblion a’u sbarduno nhw i ddefnyddio eu sgiliau gwybyddol a’r amgylchedd naturiol i chwilio am atebion. Serch hynny, nodir bod cyd-destunau awyr agored yn cynnig ffyrdd gwell o baratoi disgyblion ar gyfer datrys problemau bywyd go iawn o’i gymharu ag o fewn ystafelloedd dosbarth, oherwydd bod hyn yn cydymffurfio â defodau rheolaidd safonol gan gynnwys “taking the teachers word for it” (Waite, 2011, t. 23). Yn ychwanegol, nodwyd bod defnyddio dulliau amlsynhwyraidd ac ar brofiadol yn yr awyr agored yn annog disgyblion i ymgymryd mewn profiadau corfforol, emosiynol, ysbrydol a gwybyddol hefyd (Wellhousen, 2002). Pwysleisir hyn ymhellach bod yr awyr agored yn darparu manteision parthed datblygiad gwybyddol disgyblion a thrwy ddefnyddio dulliau amrywiol yn yr awyr agored gellir datblygu’r sgiliau yma a’u darparu cyfleoedd amrywiol i’w addysgu.

Mantais arall o ddysgu yn yr awyr agored yw’r effaith a geir ar les disgyblion, nodwyd bod defnyddio’r awyr agored fel rhan o chwarae plant yn cael effaith gadarnhaol ar les disgyblion a chefnogir elfennau o ddatblygiad disgyblion (Waite, 2011, t. 50). Atgyfnerthir hyn gan Knight (2011) pan nodwyd bod treulio amser yn amgylchedd y byd natur yn cael effaith ddofn ar les plant. I’r gwrthwyneb, nodwyd nid yw arweinwyr yn caniatáu digon o sylw at godi safonau a lefelau o les wrth wella’r ddarpariaeth awyr agored, nid oes targedau pendant wrth gynllunio ar gyfer gwella (Estyn, 2011 t. 3). Awgryma hyn nad oes cynlluniau wedi’u darparu ar gyfer datblygu lles yn yr awyr agored, er hyn nodwyd bod adnabod a mesur anghenion emosiynol a meddyliol plant yn heriol iawn (Siencyn, 2010 t. 137) felly, awgrymir ymhellach bod adnabod a gwella lles gan ddefnyddio’r awyr agored yn gysyniad heriol oherwydd y ffyrdd yr ydych yn ei fesur. Serch hynny, mae treulio amser yn yr awyr agored yn creu manteision iechyd a lles i blant ac yn darparu cyfleoedd iddynt ddysgu sut i werthuso risgiau (Beames, Higgins a Nicol, 2012 t. 1) sydd yn rhan hollbwysig wrth reoli eu hunain tu allan. Nodwyd bod defnyddio a dysgu yn yr awyr agored yn gyson yn medru gwella iechyd disgyblion gan eu bod yn ymgymryd mewn mwy o weithgarwch corfforol megis cerdded neu arddio ac mae’r rhyngweithio hyn yn gwella lles emosiynol ac iechyd meddwl (Brown, 2010 t. 15).

Wrth weithio a dysgu yn yr awyr agored, mae’n sicrhau bod y plant yn teimlo’n gyfforddus ac yn ddigon hyderus i ymateb a chyfrannu. Sonnir bod yr awyr agored yn fan lle mae’r plant yn teimlo’n hyderus i leisio’u barn (Siencyn, 2010 t. 102) awgrymir hyn efallai bod amgylchedd yr awyr agored yn caniatáu bod y disgyblion yn teimlo cyfartal wrth weithio ar yr un lefel. Cytunwyd bod dysgu yn yr awyr agored yn datblygu hyder disgyblion gan fynychu’r Ysgol Goedwig (Ofsted, 2008). Soniwyd ymhellach y datblygiad yn hunanhyder disgyblion yn Ysgolion Goedwig, wrth i ddisgyblion fynychu’r ysgol goedwig gwelir cynnydd amlwg yn hunanhyder disgyblion (Cyfoeth Naturiol Cymru, 2015). Gwelir bod disgyblion yn fwy hyderus i ymgymryd mewn tasgau heb gymorth a siarad gydag ymwelwyr newydd, sydd yn nodwedd nad oeddent yn gwneud o fewn ystafell ddosbarth (Cyfoeth Naturiol Cymru, 2015). Dadleuir bod dysgu yn yr awyr agored yn annog plant i archwilio a herio eu hun sydd yn datblygu hyder a hunan-barch disgyblion gan eu bod yn gwerthfawrogi’r byd natur sydd o’u hamgylch (Cangen y Cyfnod Sylfaen, 2009). Mantais o feithrin profiadau yn yr awyr agored yw datblygiad o sgiliau bywyd megis hyder, dyfalbarhad a chreadigrwydd (Andrews, dyddiad anhysbys)  a fydd y sgiliau hyn cantatau’r disgyblion i fod yn unigolion iach, hyderus (Donaldson, 2015 t. 31) gan eu bod yn magu sgiliau angenrheidiol i fod yn rhan o gymdeithas.
Mae gan bob plentyn yr hawl i brofi a mwynhau’r hyn sy’n hanfodol ac arbennig am fod yn yr awyr agored (Siencyn, 2010 t. 101) a chredwyd bod hyn yn elfen bwysig wrth ddefnyddio’r awyr agored fel rhan o addysg plant (Waite, 2011). Nodwyd bod dysgu yn yr awyr agored yn cynnig profiadau sydd yn cymell disgyblion (Brown, 2010) i fod yn ddysgwyr llwyddiannus, uchelgeisiol, hyderus ac iach (Donaldson, 2015 t. 31). Awgrymir hyn bod profiadau yn yr awyr agored yn cynnig cyfleoedd i blant ddatblygu sgiliau angenrheidiol a chymhwyso’r sgiliau i sefyllfaoedd bywyd go iawn. Cytunwyd bod dysgu tu allan i’r ystafell ddosbarth yn dangos i blant y profiadau tu hwnt i’r ysgol a sut maent yn canmol profiadau yn yr ysgol er mwyn iddynt weithio’n hyderus yn amgylcheddau gwahanol (High Quality Outdoor Education, 2015). Gwelwyd pwysigrwydd yr awyr agored wrth ddatblygu sgiliau oes gan nodwyd bod yr awyr agored yn helpu plant i “werthfawrogi harddwch ac amrywiaeth natur; dysgant sgiliau ymarferol all eu helpu drwy weddill eu bywydau” (Siencyn, 2010 t.102).
2.4 – Heriau wrth ddysgu yn yr awyr agored
 
Un her i ystyried wrth ddysgu yn yr awyr agored yw’r defnydd o’r lleoliad a’r gofod tu allan o fewn ysgolion. Nodwyd bod rhai ysgolion ag amgylcheddau âg adnoddau cyfyngedig (Waite, 2011 t. 31). Awgrymir hyn nad oes adnoddau ar gael yn yr awyr agored sydd yn caniatáu dysgu.  Pwysleisir hyn ymhellach mewn astudiaeth gan Waite am rwystrau dysgu yn yr awyr agored (2009), nododd 71 o gyfranogwyr bod amgylchedd yr ysgol a’r gofod oedd ar gael iddynt i ddysgu yn yr awyr agored yn gyfyngedig tu hwnt. Yn debyg, dengys canlyniadau o arolwg gan ‘The Learning Escape’ (Morton, 2012) bod 40% o gyfranogwyr ddim yn defnyddio’r gofod tu allan am ddysgu yn yr awyr agored.  Y rheswm dros hynny oedd bod angen iddynt ddatblygu lleoliad (Morton, 2012). Awgryma hyn nad yw rhai athrawon yn defnyddio’r gofod sydd gyda nhw nawr oherwydd eu bod yn aros ar gyfer buddsoddiad i greu amgylchedd awyr agored gan ddefnyddio adnoddau newydd. I’r gwrthwyneb, nodwyd bod y mwyafrif o ysgolion yn trefnu’r amgylchedd yr awyr agored mewn modd mae plant yn gallu cael mynediad at a gafael ar adnoddau’n rhwydd (Estyn, 2011). Yn ogystal, mae’r plant yn datblygu’n annibynnol wrth fynd allan ac yn gallu cael yr hyn sydd angen arnynt heb gymorth (Estyn, 2011).
Her arall yw cost a chyllid wrth ddysgu yn yr awyr agored. Cred rhai bod angen buddsoddi’r adnoddau gorau neu fwyaf poblogaidd er mwyn dysgu’n effeithiol yn yr awyr agored (Elliot a Blanchet-Cohen, 2011). Darparwyd adnoddau awyr agored er mwyn gwella ansawdd addysgu’r awyr agored gan Ysgolion Awyr Agored (2019), awgrymwyd nifer o syniadau am sut i ddefnyddio adnoddau a gweithgareddau syml yn yr awyr agored. Nodwyd yn astudiaeth Waite (2009) bod cyllid ar gyfer adnoddau priodol yn annigonol yn yr awyr agored, pwysleisir nid oes cyllid ar gael gydag ysgolion i brynu’r adnoddau ar gyfer dysgu yn yr awyr agored neu drefnu ymweliadau i’r awyr agored (Waite, 2009). Serch hynny, nodwyd bod defnyddio’r awyr agored boed yr adnoddau fel rhan o athroniaeth dysgu yn sicrhau bod y disgyblion yn teimlo’r manteision megis gwella hyder a sgiliau disgyblion (Burt, 2016). Atgyfnertha Estyn (2011 t. 8) “diffyg paratoi, dychymyg ac adnoddau priodol ymarferwyr” sy’n rhwystro’r mannau yn yr awyr agored rhag cael eu defnyddio’n effeithiol (Estyn, 2011). Awgryma hyn bod angen adnoddau i’r athrawon baratoi ar gyfer eu gwersi yn yr awyr agored gan ddefnyddio’r adnoddau parod. Fodd bynnag, dadleuwyd bod defnyddio’r adnoddau naturiol mae’r awyr agored yn eu cynnig yn adnodd angenrheidiol (Andrews, dyddiad anhysbys; Brown, 2010) wrth ddysgu yn yr awyr agored sydd am ddim. Pwysleisir hyn bod dim angen buddsoddi cannoedd i ddatblygu’r awyr agored, ond defnyddio’r adnoddau naturiol i’w hysbrydoli dysgwyr (Estyn, 2011).

Dadleuir mai’r cyfyngiad mwyaf wrth ddysgu yn yr awyr agored yw iechyd a diogelwch disgyblion (Rickinson et al, 2004) wrth i lawer o nodweddion effeithio ar hyn megis alergaidd i lystyfiant neu bryfed, anafiadau o elfennau naturiol neu ostyngiad mewn golwg. I’r gwrthwyneb, dadleua Gill (2010 t. 1) “a mindset that is solely focused on safety does children and young people no favours” a phwysleisir bod angen i blant a phobl ifanc brofi gwahanol risgiau er mwyn iddynt ddysgu sut i ddelio gyda’r heriau. Atgyfnerthir y pwynt hwn gan nodi na ddylai plant a phobl ifanc gael eu gwahardd o brofiadau awyr agored oherwydd ychydig o berygl sylweddol na ellid eu dileu (Brown, 2010 t. 24). Er hyn, dadleuir dim ond pan fydd gweithgaredd y tu hwnt i sgiliau symud neu lefel dealltwriaeth plentyn unigol, ceir posibilrwydd y gallai risg neu her fod yn berygl gwirioneddol (Cangen y Cyfnod Sylfaen, 2011 t. 4). Cytunir bod rheoli risg yn rhan bwysig o ddysgu yn yr awyr agored. Dylid cytuno ar reolau ar y cyd gan ddysgwyr ac arweinwyr er mwyn rheoli a lleihau risg (Cyfoeth Naturiol Cymru, 2015) yn ysgolion coedwig, a phwysleisir wrth ymweld â hyn ym mhob sesiwn mae’r dysgwyr yn dod yn gyfarwydd ac yn gallu adnabod y risgiau a sut i fod yn ddiogel yn yr awyr agored (Cyfoeth Naturiol Cymru, 2015).
Her arall wrth ystyried dysgu yn yr awyr agored yw gwybodaeth a dealltwriaeth athrawon. Dywedwyd bod angen datblygu dealltwriaeth, sgiliau a hyder athrawon wrth ddysgu yn yr awyr agored (English Outdoor Council, dyddiad anhysbys). Un ddadl wrth ystyried gwybodaeth a dealltwriaeth athrawon yw canfod beth a olygir wrth ddysgu yn yr awyr agored. Dadleuir nad yw dysgu yn yr awyr agored yr un math o ddysgu a gwelir tu fewn y dosbarth (Rea, 2008). Dadleuir bod dysgu yn yr awyr agored yn defnyddio priodweddau awyr agored i sbarduno’r dysgu (Edgington, 2002). Pwysleisir hyn ymhellach yn Fframwaith y Cyfnod Sylfaen, lle nodir y “dylai amgylchedd y Cyfnod Sylfaen hyrwyddo... mwy o bwyslais ar ddefnyddio’r amgylchedd awyr agored fel adnodd ar gyfer dysgu plant.” (APADGOS, 2015 t. 3). Gwelwyd y pwysigrwydd o wybodaeth a dealltwriaeth athrawon o ddefnyddio’r awyr agored yn eu gwersi, gan fod angen darparu’r profiadau cyfoethog i’r disgyblion.
2. 5 Crynodeb  
Dengys yr adolygiad llenyddiaeth bod nifer o ddiffiniadau o ddysgu yn yr awyr agored gyda’r diffiniadau hyn yn amrywio llawer. Gwelwyd bod nifer o fanteision i ddysgu yn yr awyr agored megis datblygiad gwybyddol, effaith gadarnhaol ar les a gwell hyder.  Yn ogystal, gwelwyd bod heriau wrth geisio dysgu yn yr awyr agored hefyd, megis risg a chyllid. Fodd bynnag, pwysig yw nodi y rhagwelir y bydd angen i ysgolion wneud llawer mwy o ddysgu yn yr awyr agored yn ddyfodol, yn dilyn argymhellion ‘Dyfodol Llwyddiannus’ (Donaldson, 2015). Mae’r Cwricwlwm Newydd i Gymru (Llywodraeth Cymru, 2015) wedi derbyn a mabwysiadu bob un o argymhellion Donaldson (2015).  Bydd pedwar diben yn sail i’r cwricwlwm newydd ac fe fydd chwe Maes Dysgu a Phrofiad yn galw am ddefnydd o’r awyr agord, gan fwriadwyd y MDaPh cynnwys profiadau ysgogol, diddorol ac ymestynnol i’r dysgu (Donaldson, 2015). Hefyd, defnyddiwyd y 12 dull pedagogaidd gan Donaldson er mwyn sicrhau profiadau dysgu cyfoethog sydd yn adeiladu ar wybodaeth flaenorol y disgyblion sydd yn ennyn diddordeb disgyblion gan ddefnyddio’r awyr agored fel profiadau cyfoethog.



Pennod 3 – Methodoleg
Bwriedir trafod y fethodoleg a ddefnyddiwyd i gasglu gwybodaeth a chynnal ymchwil am y maes dan sylw. Defnyddiwyd cyfweliadau, arsylwadau a holiaduron. Cyfeirir hefyd at bwysigrwydd ystyried materion moesegol wrth gynnal ymchwil.
3.1 Dulliau ymchwil
Defnyddiwyd ymchwil cynradd er mwyn casglu gwybodaeth parthed y maes dan sylw, penderfynwyd cynnal cyfweliadau, danfon holiaduron ac arsylwadau. Defnyddiwyd y dull ymchwil ‘cyfweliad’ gan ei fod yn ddull hyblyg er mwyn casglu data (Cohen, Manion a Morrison, 2007). Paratowyd cwestiynau o fewn llaw er mwyn sicrhau y defnyddiwyd cwestiynau pen agored wrth holi a bwriadwyd darganfod ymatebion a gefnogir y maes dan sylw. Yn ychwanegol at hyn, gofynnwyd cwestiynau sydd yn caniatáu ymatebion gonest a fydd yn ysgogi’r cyfranogwyr i leisio’u barn mewn modd pwrpasol. Cefnogir hyn gan Cohen, Manion a Morrison (2007, t.67) pan nodant, “To discuss their interpretations of the world in which they live, and to express how they regard situations from their own point of view.”. Pwysleisir hyn bod modd darganfod barn y cyfranogwyr mewn modd cyfrinachol a darparwyd cyfle i’r cyfranogwyr ymhelaethu a mynegi eu hatebion am y maes dan sylw heb unrhyw feirniadaeth gan yr ymchwilydd. Mantais o gynnal cyfweliadau yw’r cyfle i dderbyn nifer o safbwyntiau gwahanol am yr un cwestiynau (Grigg, 2016 t. 437). Wrth gyfweld ag athrawon, gofynnwyd i bedair athrawes amrywiol ar draws yr ysgol megis, athrawes y meithrin, athrawes blwyddyn 3, arweinydd yr awyr agored ac arweinydd y grŵp cynnydd/Ysgol Goedwig. Gofynnwyd yr un cwestiynau i’r cyfranogwyr er mwyn ennill yr ystod o ymatebion a safbwyntiau eang am y maes. Serch hynny, sonnir nid yw cynnal cyfweliadau gyda chyfranogwyr yn rhwydd; gall cyfranogwyr darparu gwybodaeth anghywir, dweud celwydd neu osgoi’r mater (Walford, 2001 t. 91). Awgrymir hyn gall y cyfranogwyr newid eu barn i fedru helpu’r ymchwilydd neu ymateb mewn modd sydd yn darparu’r wybodaeth anghywir i’r ymchwilydd. I’r gwrthwyneb nodwyd “an interview is not an ordinary, everyday conversation” (Dyer, 1995 tt. 56-8) amlygir hyn bod y gair ‘cyfweliad’ yn dod â disgwyliadau, mae angen i’r sgwrs drafod pethau penodol a bydd yr ymchwilydd yn medru dibynnu ar atebion y cyfranogwyr er mwyn ymchwilio.

            Penderfynwyd defnyddio holiaduron fel dull ymchwil arall gan ei fod yn offeryn defnyddiol i gasglu data  a gellir eu cwblhau heb bresenoldeb yr ymchwilydd (Wilson a McLean, 1994). Awgrymir bod holiaduron yn ffordd rhwydd i ennill data a gwybodaeth. Wrth ddanfon yr holiaduron allan i 10 athro ar draws yr ysgol i’w cwblhau (gweler Atodiad 3), roedd yn fodd i gasglu amrywiaeth o ddata a safbwyntiau mewn amser cyflym (Grigg, 2016). Defnyddiwyd cwestiynau caeedig er mwyn ennill data (meintiol) a chwestiynau agored er mwyn ennill data (ansoddol). Mae’n bwysig bod yr holiadur yr ennill y data amrywiol er mwyn ehangu’r ymchwil a darganfod ystadegau i gefnogir atebion. Darparwyd yr holiaduron i’r athrawon er mwyn iddynt eu llenwi yn eu hamser sbâr, gan fod eu hamser yn brin (Phellas et.al, 2011 t. 184). Anfantais holiadur, yw y gellir derbyn ymatebion sy’n ddymunol yn gymdeithasol (Socially desirable answers) gan y cyfranogwyr (Mortel, 2008). Er hyn, nodwyd “socially desirable responding is most likely to occur in responses to socially sensitive questions” (King and Brunner, 2000, t. 85).
        Dull arall a ddefnyddiwyd oedd arsylwadau. Penderfynwyd cynnal arsylwyd ar weithgareddau dysgu yn yr awyr agored megis mynychu’r Ysgol Goedwig a’r Ysgol Draeth, ymweliad i’r archfarchnad leol a gwersi llythrennedd yn yr awyr agored. Mantais arsylwadau yw derbyn y “cyfle i wylio beth mae pobl yn ei wneud mewn  gwirionedd yn hytrach na dibynnu ar adroddiadau o'r hyn y maent yn dweud eu bod yn ei wneud” (Punch, 2014). Pwysleisir hyn bod arsylwi’n uniongyrchol ar wers/weithgaredd yn darparu’r ymchwilydd a’r wybodaeth gywir a’r profiadau pwysig er mwyn dod i gasgliad. Wrth arsylwi, caniateir i’r ymchwilydd ddeall y sefyllfaoedd a derbyn mynediad i beth sydd yn cael i ddisgrifio (Patton, 1990: 202). Derbyniwyd y cyfle i arsylwi’r gweithgareddau amrywiol yn yr awyr agored a darparwyd hyn yr ymchwil perthnasol er mwyn ymchwilio i’r maes dan sylw, hefyd wrth dderbyn y profiadau hyn, sicrheir cyfleoedd i arsylwi ymddygiadau’r disgyblion a pha effaith ceir yr awyr agored arnynt. Defnyddiwyd y dull hwn er mwyn asesu cynnydd y disgyblion yn yr awyr agored, nodwyd bod y dull yn darparu cyfleoedd i weld cynnydd disgyblion er mwyn asesu os yw’r disgyblion angen cyfleoedd pellach i gyfnerthu eu dysgu (APADGOS, 2008). Her wrth gynnal arsylwadau yw bod y broses o gofnodi sylwadau yn gallu cymryd llawer o amser ac nid oes sicrwydd eich bod yn cofnodi popeth yn gywir (Cohen, Manion & Cohen, 2007).
3.2 Moeseg
Pwysig wrth gynnal unrhyw waith ymchwil yw materion moesegol ac wrth gynnal gwaith ymchwil mewn addysg rhaid yw glynu at  ymarferion moesegol cywir trwy ddilyn canllawiau BERA (2011) (gweler atodiad 1). Cwblhawyd y ffurflen foeseg gan ddilyn canllawiau moeseg y Brifysgol. Nodwyd bod cadw at a chydymffurfio â chanllawiau moeseg yn bwysig iawn er mwyn sicrhau diogelwch a phreifatrwydd y cyfranogwyr a gwarchod y wybodaeth a ddefnyddiwyd gan ddilyn y Ddeddf Diogelu Data (1998). Wrth gynnal ymchwil â phlant, sicrha fod y data a’r wybodaeth a gasglwyd yn gyfrinachol. Ni enwir y disgyblion na’r athrawon wrth drafod y data, na enwi’r ysgol yn ogystal â hyn. Wrth ymchwilio o fewn ysgolion, gofynnwyd am ganiatâd gan yr arweinydd/cyfranogwyr (Gweler atodiad 2) er mwyn iddynt gyfrannu at yr ymchwil.  Ymhellach, sicrhawyd bod y cyfranogwyr yn gwybod eu bod a’r cyfle i dynnu allan o’r ymchwil ar unrhyw adeg. Gwelwyd hyn yng nghanllawiau gan BERA (2011) gan nodwyd y pwysigrwydd o sicrhau bod y cyfranogwyr yn ymwybodol eu bod a’r hawl i dynnu allan o’r ymchwil. Yn ychwanegol at hyn, cyfeiriwyd at Hawliau’r Plant wrth gynnal yr ymchwil a chydnabyddir bod gan ddisgyblion yr hawl i breifatrwydd a’r hawl i fynegi eu paen (CCUHP, 2016). Pwysleisir hyn bod disgyblion a’r hawl i ddweud beth maent yn eu credu wrth ymateb yn yr ymchwil, ond hefyd sicrhau bod y disgyblion yn gyfforddus i gyfrannu at yr ymchwil am y maes dan sylw.















Pennod 4 – Canlyniadau a Thrafodaeth

Bwriad y bennod hon yw dadansoddi ac esbonio’r canlyniadau a gasglwyd oddi wrth y dulliau ymchwil cynradd a drafodwyd ym mhennod 3. Bwriedir trafod canlyniadau’r cyfweliadau yn gyntaf, yna’r holiaduron gan orffen gyda’r arsylwadau. 

4. 1 – Cyfweliadau Athrawon

Wrth gyfweld gyda’r athrawon amrywiol, y farn gyffredinol oedd bod dysgu yn yr awyr agored yn medru cael effeithiau cadarnhaol ar addysg plant ar draws yr ysgol gyfan. Cefnogwyd hyn gan nodi bod dysgu tu allan i’r dosbarth yn sicrhau effaith cadarnhaol ar gyflawniad addysgol a datblygiad personol disgyblion gan nodi (Ofsted, 2008). Nododd 100% o gyfranogwyr (4 allan o 4) yn y cyfweliad bod disgyblion yn ymrwymo’n fwy yn yr awyr agored i gymharu â thu fewn i’r dosbarth. Nododd un cyfranogwr bod disgyblion yn ‘awyddus iawn i ddewis gweithgareddau tu allan yn y Cyfnod Sylfaen ac i gwblhau heriau yn yr awyr agored hefyd.’ Pwysleisir hyn bod yr awyr agored yn denu sylw disgyblion ac yn sicrhau eu bod â’r hawl i fynd allan i ddysgu. Cefnogir hyn gan Blanchet-Cohen a Elliot (2011) yn eu hastudiaeth pan nodwyd bod plant ifanc â llawer o ddiddordeb i weithio yn yr awyr agored.  Yn ychwanegol at hyn, nodwyd mewn astudiaeth arall “young students are twice as engaged and attentive in class following an outdoor learning session.” (Briggs, 2018). Pwysleisir hyn bod yr awyr agored yn cael effaith gadarnhaol ar gyflawniad disgyblion nid yn unig wrth ddysgu yn yr awyr agored ond ar ôl treulio amser yn yr awyr agored hefyd. Nododd un cyfranogwr bod mynd allan yn yr awyr agored a dysgu yn medru cael effaith gadarnhaol ar ddisgyblion a’u haddysg gan eu bod yn fwy parod i ddysgu ar ôl bod allan yn yr awyr agored. Cefnoga Dyment (2005) gan nodwyd wrth ddarparu cyfleoedd i ddisgyblion ddysgu yn yr awyr agored gellir codi safonau eu cyrhaeddiad addysgol yn ogystal. Pwysleisir hyn bod yr awyr agored yn ysgogi a newid meddylfryd disgyblion er mwyn iddynt weithio a chyflawni’n well yn addysgol. 

Thema gyffredinol arall wrth gyfweld ag athrawon oedd y gwelliant yn hyder a lles disgyblion wrth ddysgu yn yr awyr agored. Nododd un cyfranogwr bod dysgu yn yr awyr agored yn datblygu hyder disgyblion, yn enwedig y disgyblion sydd yn ymddangos yn ‘swil’ yn y dosbarth. Soniwyd bod cyfleoedd i ddisgyblion cymryd risgiau a bod yn fwy hyderus i archwilio yn yr awyr agored (Maynard, Waters, & Clement, 2013). Cytuna cyfranogwr arall gan ddywed bod gwelliant yn hyder a pharodrwydd ddisgyblion i dreialu pethau newydd pan maent yn dysgu yn yr awyr agored. Awgrymir hyn bod yr awyr agored yn lle i ddisgyblion datblygu eu hunanhyder a’u lles trwy archwilio a gweithio gydag eraill (Ryder, 2018). Pwysleisia’r cyfranogwyr yr effaith cadarnhaol a’r pwysigrwydd o ddatblygiad lles disgyblion yn yr awyr agored. Gwelwyd agwedd tebyg gan Bowler, Buyung-Ali, Knight, a Pullin (2010) gan nodwyd bod yr amgylchedd naturiol yn medru cael effaith gadarnhaol ar les emosiynol. Awgrymir hyn bod dysgu yn yr amgylchedd awyr agored yn gallu gwella safonau lles disgyblion, cefnogwyd ymhellach gan soniwyd bod y Cyfnod Sylfaen yn cefnogi datblygiad lles disgyblion gan ddefnyddio’r awyr agored fel rhan annatod o’r addasu (Davies a Hamilton, 2016). 

Soniwyd bod llawer o fanteision wrth ddysgu yn yr Ysgol Goedwig ac yn yr Ysgol Draeth yn ystod y cyfweliadau gan y cyfranogwyr, nododd 3 allan o 4 cyfranogwr am y manteision wrth ddysgu yn yr amgylcheddau hyn. Dywed y cyfranogwyr bod yr Ysgol Goedwig yn sicrhau cyfleoedd i ddatblygu sgiliau cyfatebu disgyblion gan eu bod datblygu eu hyder ac yn fwy awyddus i gyfathrebu. Amlygwyd hyn gan ddweud bod disgyblion yn fwy awyddus i drafod a chyfathrebu yn yr awyr agored oherwydd bod y gwrthrychau naturiol megis planhigion, coed a gwair mewn golwg a gellir hyn cynnal trafodaethau eang rhwng y disgyblion gan eu bod yn gweld y pethau yn uniongyrchol (Wells ac Evans, 2003). Awgryma hyn bod gweithio a dysgu yn yr awyr agored yn sicrhau cyfleoedd rheolaidd i ddisgyblion magu profiadau uniongyrchol er mwyn cyfathrebu a thrafod syniadau. Pwysleisia Knight (2009) bod yr awyr agored yn cynnig nifer o gyfleoedd i ddatblygu cyfathrebu a nodwyd “They socialize as they coconstruct and share their wonder and curiosity” (Cohen a Elliot, 2011).  Awgrymwyd bod yr awyr agored yn medru gwella sgiliau cyfathrebu disgyblion wrth iddynt rannu eu chwilfrydedd i drafod beth sydd o’u hamgylch ac fel nodwyd un cyfranogwr “mae plant sydd â rhwystrau cyfathrebu tu fewn i’r ystafell ddosbarth yn magu hyder ac yn medru esbonio a siarad yn yr awyr agored”. 

Nododd un cyfranogwr bod mychychu’r Ysgol Draeth yn sicrhau ymrwymiad disgyblion ar bob adeg, dywed bod y plant o hyd yn gwenu, yn cadw’n heini, yn weithgar ac mae eu lles yn gwella. Cefnoga hyn y datganiad bod disgyblion yn ymrwymo’n fwy wrth ddysgu awyr agored a hefyd maent ag agweddau cadarnhaol tuag at ddysgu, gwell hyder a lles (Barnett et al., 2006). Pwysleisir hyn y manteision wrth ddefnyddio’r Ysgol Draeth fel amgylchedd dysgu, soniwyd hefyd am y fantais o gymhelliant disgyblion wrth fynychu, dywed bod cymhelliant disgyblion yn cynyddu ac mae eu cyraeddiadau addysgol yn gwella hefyd (English Outdoor Council, 2004). Pwysleisia hyn bod mynychu’r ymweliadau i’r Ysgol Draeth a’r Ysgol Goedwig yn adeiladu cymhelliant i ddysgwyr ac yn sicrhau eu bod yn barod i ddysgu ac wedi eu hysbrydoli i ddysgu. 
Serch hynny, nodwyd yr heriau wrth ddysgu yn yr awyr agored hefyd gan y cyfranogwyr. Nododd un cyfranogwr bod dysgu’n bwrpasol yn yr awyr agored yn her, hynny yw nid dim ond mynd a’r wers tu allan yw dysgu yn yr awyr agored. Cefnoga Institute for Outdoor Learning (2018) gan nodwyd bod dysgu yn yr awyr agored yn creu cysylltiadau a’r byd naturiol. Gwelwyd agwedd tebyg wedi amlinellu, nodwyd bod dysgu yn yr awyr agored yn cysylltu â’r synhwyrau a’r amgylchedd (Education Scotland, dyddiad anhysbys). Pwysleisir hyn bod angen defnyddio’r amgylchedd naturiol a synhwyrau’r disgyblion er mwyn dysgu’n bwrpasol yn yr awyr agored, gan fod angen i blant gwneud y cysylltiadau priodol. Nododd un cyfranogwr bod defnyddio tir yr ysgol yn heriol gan fod y tir yn goncrit, ac roedd yn anodd penderfynu beth i wneud a’r tir er mwyn cadw’r disgyblion yn hapus ac i greu ardaloedd i ddysgu yn yr awyr agored. Er hyn, soniwyd bod angen defnyddio’r dychymyg wrth gynllunio a pharatoi’r tir ysgol am ddysgu yn yr awyr agored (Learning Outside the Classroom, 2008), ychwanegwyd bod hyd yn oed tir concrit yn gallu cael eu defnyddio mewn modd creadigol i sicrhau’r addysg gorau yn yr awyr agored (Learning Outside the Classroom, 2008).
4.2 Holiaduron 
Gofynnwyd cwestiynau tebyg i’r cyfweliadau yn yr holiaduron er mwyn ennill mwy o wybodaeth am y maes dan sylw, hefyd er mwyn casglu barnau eang. Paratowyd 7 cwestiwn yn yr holiadur, sydd â nod uniongyrchol i gasglu gwybodaeth bellach am y maes dan sylw. Casglwyd 7 ymateb o’r holiaduron o’r Cyfnod Sylfaen hyd at Gyfnod Allweddol 2, dadansoddwyd yr ymatebion er mwyn darganfod y themâu. 
Allan o’r 7 holiadur, ymatebodd pum cyfranogwr o Gyfnod Allweddol 2 a dau gyfranogwr o’r Cyfnod Sylfaen. Gweler copi o’r holiadur yn atodiad 4. Bwriadwyd casglu ymatebion cyfartal o’r ddau gyfnod, ond ni dderbyniwyd rhai o’r holiaduron yn ôl. Gofynnwyd i’r cyfranogwyr sawl gwaith yr wythnos maent yn defnyddio’r awyr agored fel ffocws i’r dysgu. 


Ffigwr 1

Noda Ffigwr 1 bod 100% o gyfranogwyr o’r Cyfnod Sylfaen yn defnyddio’r awyr agored yn ddyddiol fel ffocws i’r dysgu. Gellir dadlau bod y Cyfnod Sylfaen yn caniatáu dysgu yn yr awyr agored oherwydd mae’n  cael eu nodi yn Fframwaith y Cyfnod Sylfaen, megis “Dylai amgylchedd y Cyfnod Sylfaen hybu sgiliau darganfod ac annibyniaeth a rhoi mwy o bwyslais ar ddefnyddio’r amgylchedd awyr agored fel adnodd ar gyfer dysgu plant” (APADGOS, 2015 t. 3). Cytuna ymchwil gan Early Years Matters (2019) gan nodi y dylai bod disgybl cael mynediad at yr awyr agored yn ddyddiol, pwysleisir hyn y ffaith dylai pob plentyn dderbyn cyfleoedd i ddysgu yn yr awyr agored beth bynnag eu hoedran. Serch hynny, nodwyd bod yr awyr agored yn darparu cyfleoedd i ddisgyblion cymryd risgiau ac i fod yn archwilwyr hyderus sydd yn bodloni eu hanghenion am gyffro a heriau (Maynard, Waters, & Clement, 2013). 
Nododd 3 cyfranogwr o Gyfnod Allweddol 2 eu bod yn dysgu yn yr awyr agored yn fisol. Er hyn, nododd pob un o’r cyfranogwyr bod manteision wrth ddysgu yn yr awyr agored megis, ymrwymiad gwell, cyrhaeddiad gwell a mwynhad. Cytuna’r ystadegau hyn ag ymchwil gan Waite (2010) gan nodwyd bod dysgu yn yr awyr agored yn lleihau gan fod gymaint o bwysau ar gynnwys cwricwlaidd ac ar y pynciau craidd, felly nid oes digon o gyfleoedd i ddefnyddio’r awyr agored yn y dysgu. Dadleuir ymhellach bod pwysau asesu yn y cwricwlwm yn rhwystro cyfleoedd i ddysgu yn yr awyr agored (Waite, 2010). Er hyn, dadleuwyd bod asesu yn rhan annatod o’r cwricwlwm a dylai athrawon asesu eu disgyblion mewn ystod o amgylcheddau megis yr awyr agored er mwyn i’r disgyblion profi’r cyfleodd a’r cynnwys mwyaf cyfoethog (Brown, 2010.). Felly, awgrymir hyn bod yr awyr agored yn gallu cryfhau asesu gan eu bod yn darparu amgylchedd dysgu cyfoethog i ddysgwyr. Er y pwysau cwricwlaidd sydd yn dod o Gyfnod Allweddol 2, gwelwyd y manteision wrth ddysgu yn yr awyr agored a’r cyfleoedd i asesu a dysgu gan ddefnyddio’r amgylchedd naturiol.
Yn ôl ymchwil gan Estyn (2011) nodwyd bod bechgyn yn elwa fwyaf wrth ddysgu yn yr awyr agored. Cytuna 43% o gyfranogwyr gyda hyn, gan nodwyd nodi bod bechgyn yn ymrwymo’n fwy wrth ddysgu yn yr awyr agored. Amlygir hyn ymhellach gan nodi bod gwahaniaethau rhwng ymennydd bechgyn a merched yn profi bod bechgyn yn fwy hoff o weithgareddau heriol sydd yn cynnwys chwarae corfforol (Yr Is-adran Cwricwlwm ac Asesu 3–14, 2008 t. 11). Atgyfnerthir hyn a’r syniad bod bechgyn yn elwa mwyaf wrth ddysgu yn yr awyr agored gan eu bod yn hoff iawn o symud a chwarae’n rhydd. Cydnabyddir bod yr awyr agored yn ddull addysgu sydd yn gwella perfformiad bechgyn, nodwyd bod bechgyn yn elwa mwy o’r rhyddid a’r cyfleoedd i symud (Hamilton a Davies, 2016). Cytuna un cyfranogwr â hyn gan nodi bod bechgyn yn mwynhau’r gweithgareddau mwy ymarferol tu allan ac mae eu hyder yn gwella wrth ddysgu yn yr awyr agored. 
Serch hynny, nododd 57% o gyfranogwyr bod y ddau’n elwa mwyaf wrth ddysgu yn yr awyr agored. Pwysleisir hyn ymhellach gan nodi bod yr awyr agored yn cynnig cyfleoedd unigryw i ddysgu megis cysylltu â’r byd natur a derbyn mynediad uniongyrchol i’r tywydd a’r tymhorau (Council for Learning Outside the Classroom, 2009). Nododd un cyfranogwr bod y merched yn fwy amharod i ymuno yn weithgareddau tu allan, ond gyda chefnogaeth maent yn dod yn fwy hyderus. 
4.3 Arsylwi 
Arsylwyd gwers yn yr Ysgol Goedwig a’r Ysgol Draeth gyda Chyfnod Allweddol 2, roedd yn amlwg bod y disgyblion yn mwynhau dysgu yn yr Ysgol Goedwig a’r Ysgol Draeth a gwelwyd gwell ymrwymiad gan y disgyblion yn yr amgylchedd hwn. Dysgwyd am yr amgylchedd naturiol a sut i ofalu am yr amgylchedd, megis dim tynnu na sefyll ar y blodau er mwyn i’r disgyblion bod yn “dinasyddion egwyddorol, gwybodus” (Donaldson, 2015 t. 31). Serch hynny, dadleuwyd bod yr Ysgol Goedwig yn amgylchedd i ddysgu’r cwricwlwm mewn ffyrdd newydd yn hytrach na dim ond dysgu yn yr amgylchedd (Massey, 2004). Er hyn, gwelwyd gwers ag oedd yn seiliedig ar sgiliau map, lle crëwyd map o’r goedwig gan y disgyblion a hefyd arsylwyd ar wers llythrennedd yn yr Ysgol Draeth, lle'r oedd y disgyblion yn ysgrifennu’n greadigol i gyd-fynd a’r thema ‘Harry Potter’. Gwelwyd gwell ymrwymiad a hyder gan y disgyblion wrth eu harsylwi, gan ddefnyddio gweithgareddau ac amgylchedd ysgogol, roedd yn amlwg bod cymhelliant y disgyblion cryf wrth ddysgu yn yr amgylcheddau hyn. Nodwyd bod yr Ysgol Goedwig yn broses ysgogol sydd yn cynnig cyfleoedd i ddatblygu a gwella hyder trwy ddefnyddio gweithgareddau ymarferol mewn amgylchedd coedir  (Murray and O’Brien, 2005, p. 11).  
Wrth arsylwi, gwelwyd y nifer o fanteision wrth ddysgu yn yr awyr agored. Gwelwyd bod ymrwymiad, cyfranogiad a hyder wedi gwella wrth ddysgu yn amgylchedd yr awyr agored, roedd pob disgybl yn canolbwyntio’n fanwl ar y dasg dan sylw gan weithio i’w llawn botensial. Roedd y gweithgareddau awyr agored yn yr Ysgol Draeth yn caniatáu cyfleoedd i archwilio gan ddefnyddio synhwyrau’r disgyblion (Massey, 2004) gan roedd y dasg llythrennedd yn gofyn i’r disgyblion i ysgrifennu’n greadigol gan ddefnyddio eu synhwyrau a beth oeddent yn gweld wrth fod ar y traeth. Gwelwyd bod hyn wedi ysgogi’r dysgu ac yn sicrhau bod y disgyblion yn ennill profiadau cyfoethog i gynorthwyo’r dasg, wrth dderbyn y profiad ddefnyddio eu synhwyrau i ysgrifennu gwelwyd bod y disgyblion yn gallu ymrwymo’n well yn y dasg ac yn fwy hyderus i gynnig syniadau ac ysgrifennu eu darn. Cefnogir hyn bod disgyblion yn “able to find out about themselves and the world around them in a way that would generally not be tolerated in the classroom” (Bilton, 2002; Ouvry, 2003). Gan eu bod yn profi’r profiadau’n uniongyrchol, gwelwyd cymhelliant ac ysgogiant y dysgwyr wrth iddynt ymgymryd yn y tasgau yn llawer gwell na beth arsylwyd tu fewn yr ystafell dosbarth. 
O ganlyniad i’r ymchwil, dengys tair thema gyson yr effeithiau mae dysgu yn yr awyr agored yn medru cael ar blant. Yn gyntaf, dengys yr arsylwadau bod disgyblion yn ymrwymo’n fwy yn yr awyr agored. Yn ogystal â hyn, gwelwyd lefelau uchel o gymhelliant wrth i’r plant dysgu yn yr awyr agored trwy’r cyfweliadau ac arsylwadau. Yn olaf, gwelwyd hyder y disgyblion yn cynyddu wrth iddynt ymgymryd mewn gweithgareddau awyr agored, sef canlyniad aml wrth wneud yr ymchwil.





Pennod 5. 

Bwriadwyd gorffen y prosiect ymchwil hwn trwy gasglu’r ymchwil a darganfyddwyr wrth ymchwilio i’r maes dan sylw er mwyn dod i gasgliad dilys. Prif fwriad y prosiect ymchwil hwn oedd ymchwilio i’r manteision a cheir dysgu yn yr awyr agored ar ddisgyblion yn yr ysgol gynradd, gan ffocysu ar ymrwymiad, hyder a lles disgyblion, ond hefyd adnabod y cyfyngiadau wrth ddysgu yn yr awyr agored hefyd.
Trwy gydol y prosiect ymchwil hwn, gwelwyd nifer o gysylltiadau i lenyddiaeth addysgol sydd yn amlinellu’r manteision a cheir wrth ddysgu yn yr awyr agored, megis gwaith Knight (2009), Waite (2011) ac Bilton (2002) . Cydnabuwyd y nifer o fanteision wrth ddysgu yn yr awyr agored gan yr ymchwilydd a sut gellir defnyddio’r awyr agored i hyrwyddo cyrhaeddiad disgyblion ar draws y meysydd dysgu. Yn ychwanegol at hyn, sicrheir bod yr ymchwil cynradd yn cydymffurfio â chanllawiau BERA (2018), CGA(2016-2019) ac yn ystyried hawliau’r plant, yn bennaf “Dylai pawb sy’n gweithio gyda phlant bob amser wneud beth sydd orau i bob plentyn” (CCUHP, 2014). Felly, wrth gynnal yr ymchwil sicrheir bod popeth yn gyfrinachol gan ystyried hawliau’r plant ond hefyd y cyfranogwyr yn ogystal.
Ystyriwyd y damcaniaeth ym mhennod 1, rhagdybiwyd bod disgyblion yn elwa wrth ddysgu yn yr awyr agored ac yn benodol bod eu lles, ymrwymiad a chymhelliant yn gwella. Trwy gynnal ymweliadau ac arsylwi roedd yn amlwg bod disgyblion yn ymrwymo’n well yn yr awyr agored a bod eu lles yn elwa wrth fod yn yr amgylchedd awyr agored hefyd. Cydnabuwyd hyn a nodwyd bod ymrwymiad yn well wrth ddysgu yn yr awyr agored (Claxton & Carr, 2004, p. 87; Barnett et al., 2006). Hefyd, barn gychwynnol oedd nad oedd athrawon yn defnyddio’r awyr agored yn eu dysgu dyddiol. Serch hynny, arsylwyd nifer o weithgareddau dysgu yn yr awyr agored, hefyd rhai oedd yn cynnwys yr Ysgol Goedwig a’r Ysgol Draeth. Felly, o hyn credwyd bod hyfforddiant mewn gweithgareddau awyr agored y o fudd i ysgolion i ddatblygu eu defnydd o’r awyr agored, darparwyd hyfforddiant ysgol goedwig gan Forest Schools Wales (2019). Sicrheir hyn gwell defnydd o’r awyr agored, ond hefyd gwella hyder athrawon wrth ddefnyddio’r awyr agored hefyd. Yn ychwanegol at hyn, darganfyddwyr o ymchwil cynradd ac eilaidd bod yr awyr agored yn datblygu ac yn gwella cyfranogiad, cyrhaeddiad a hyder disgyblion hefyd (Murray and O’Brien, 2005; Dyment 2005; English Outdoor Council, 2004).
Wrth gynnal yr ymchwil, ystyriwyd yr heriau sydd yn gysylltiedig wrth ddysgu yn yr awyr agored megis risgiau, defnydd o leoliad a chyllid. Wrth gynnal y cyfweliadau, darganfuwyd bod defnydd o leoliad yn heriol megis cyllido ymweliadau i’r Ysgol Goedwig gan fod angen defnyddio bws i gyrraedd yr Ysgol Goedwig a’r Ysgol Draeth. Wrth ymchwilio, roedd yn amlwg bod cyllid yn gallu effeithio ar adnoddau awyr agored (Nicol, 2002) hefyd, diffyg gwybodaeth a dealltwriaeth athrawon am ddysgu yn yr awyr agored (English Outdoor Council, dyddiad anhysbys). Arweinir hyn at y disgyblion yn colli’r manteision mae dysgu yn yr awyr agored yn cynnig gan fod diffyg hyder a sgiliau gan yr athrawon er mwyn darparu’r gweithgareddau cywir iddynt.
Trwy gynnal y gwaith ymchwil yma, datblygwyd hyder wrth ddefnyddio dysgu yn yr awyr agored, ond hefyd magwyd gwybodaeth a dealltwriaeth bellach o ran addysgeg a gweithgareddau'r awyr agored (Gweler atodiad 4). Defnyddiwyd cyfuniad o ymchwil cynradd ac eilaidd er mwyn casglu ymchwil ac ennill gwybodaeth a dealltwriaeth fanwl o ddysgu yn yr awyr agored. I gloi, enillwyd dealltwriaeth ddwys o fanteision dysgu yn yr awyr agored, teimlwyd yn fwy hyderus i ddefnyddio’r awyr agored yn weithgareddau dyddiol gan ddefnyddio’r amgylchedd naturiol, synhwyrau disgyblion ac adnoddau naturiol.

